《和响泉叔父九月七日游惠山韵二首 其二》
清代·顾飏宪

岩菊斑斑嫩蕊香，轻霜着树杂青黄。三秋节未逢重九，七日辰先遇少阳。

石蹬有情留点笔，碧山无语对飞觞。微酲初解新茶熟，一勺清甘自在尝。

作者简介：顾飏宪，字傅爰，邑廪生。聪慧绝伦，八岁试读卢同月蚀诗三过，即能背诵。诗笔排荡，力追韩杜，于经义尤邃，丹黄缃素，堆案盈几，兀兀终日。体弱多病，研习不休，遂抱瘵疾不起，年甫二十五。诗篇多散失。